“อรินสิริ แลนด์” เปิดจองซื้อหุ้นไอพีโอ 14-16 พ.ค. พร้อมลงสนามเทรด mai 23 พ.ค.นี้
"อรินสิริ แลนด์" หรือ ARIN ผู้ประกอบธุรกิจพัฒนาอสังหาริมทรัพย์ ภายใต้ตราสินค้า "อรินสิริ" เปิดจองซื้อหุ้นไอพีโอ 14-16 พ.ค. พร้อมลงสนามเทรด mai 23 พ.ค.นี้
"อรินสิริ แลนด์" หรือ ARIN ผู้ประกอบธุรกิจพัฒนาอสังหาริมทรัพย์ ภายใต้ตราสินค้า "อรินสิริ" เปิดจองซื้อหุ้นไอพีโอ 14-16 พ.ค. พร้อมลงสนามเทรด mai 23 พ.ค.นี้
13 พ.ค. 2562

บริษัท อรินสิริ แลนด์ จำกัด (มหาชน) หรือ ARIN ระบุว่า บริษัทเตรียมเปิดเสนอขายหุ้นที่ออกใหม่ต่อประชาชน (IPO) จำนวน 150 ล้านหุ้นในวันที่ 14-16 พ.ค.ที่ราคาหุ้นละ 3.10 บาท โดยมี บล.คันทรี่ กรุ๊ป เป็นที่ปรึกษาทางการเงิน และ บล.คิงส์ฟอร์ด เป็นผู้จัดการการจัดจำหน่ายและรับประกันการจำหน่ายหุ้น IPO ซึ่งบริษัทจะนำหุ้นเข้าซื้อขายในตลาดหลักทรัพย์ เอ็ม เอ ไอ (mai) ในวันที่ 23 พ.ค.นี้
อนึ่ง ARIN ประกอบธุรกิจพัฒนาอสังหาริมทรัพย์ประเภทบ้านเดี่ยว บ้านแฝด ทาวน์โฮม และอาคารพาณิชย์ ภายใต้ตราสินค้า “อรินสิริ” ผลงานในอดีตของผู้บริหารกว่า 10 ปีที่ผ่านมา มีโครงการที่ประสบความสำเร็จมาแล้วมูลค่ารวมประมาณ 4,049 ล้านบาท ประกอบกับเป็นผู้ประกอบการที่อยู่ในพื้นที่จริง
ส่วนโครงการของบริษัทตั้งอยู่ในหัวเมืองภาคตะวันออกที่มีอัตราการเจริญเติบโตทางเศรษฐกิจที่ดีและมีศักยภาพเจริญเติบโตสูง เช่น จังหวัดชลบุรีและจังหวัดระยอง โดยปัจจุบันมีโครงการที่อยู่ระหว่างดำเนินการพัฒนาและขาย 3 โครงการ มูลค่าโครงการรวม 2,201.21 ล้านบาท ประกอบด้วย โครงการอรินสิริ สปอร์ต วิลเลจ จังหวัดชลบุรี มูลค่าโครงการ 1,339.09 ล้านบาท โครงการอรินสิริ คันทรี ฮิลล์ จังหวัดชลบุรี มูลค่าโครงการ 501.68 ล้านบาท และโครงการอรินสิริ ไพรเวซี่ จังหวัดชลบุรี มูลค่าโครงการ 360.44 ล้านบาท
นอกจากนี้ บริษัทอยู่ระหว่างพัฒนาโครงการที่เป็นเจ้าของกรรมสิทธิ์ที่ดินแล้ว 4 โครงการ มูลค่าโครงการรวมประมาณ 2,179.26 ล้านบาท  ได้แก่ โครงการอรินสิริ บีช@บ้านฉาง จังหวัดระยอง มูลค่าโครงการ 542.70 ล้านบาท, โครงการ อรินสิริ  เมาท์เท่น จังหวัดชลบุรี มูลค่าโครงการ 546.12 ล้านบาท ,โครงการ อรินสิริ แคมปัส จังหวัดชลบุรี มูลค่าโครงการ 305.03 ล้านบาท  และโครงการอรินสิริ บีชคอนโด 1, 2 จังหวัดชลบุรี มูลค่าโครงการ 785.41 ล้านบาท
 